Għaliex wara xi numri niktbu -il? Wara n-numri mill-ħdax sad-dsatax niktbu -il Malta hi maqsuma fi tlettax-il distrett Din hi l-ħmistax-il edizzjoni tal-festival Biex tidħol, irid ikollok sittax-il sena Mnejn ġej dan id-denb? Fil-Malti, in-numri b'żewġ figuri nibdewhom minn wara. L-ewwel ngħidu l-waħdiet, imbagħad l-għaxriet, tnejn u ħamsin , sitta u tletin , erbgħa u tmenin . Mhux bil-Malti biss. Bil-Ġermaniż, bid-Daniż, bl-Olandiż u b'xi lingwi Ċeltiċi hekk jingħadu wkoll. Fl-Ingliż storikament hekk kienu wkoll: 21 kien jingħad ān ond twentig , 'one and twenty', wieħed u għoxrin. Fdal ta' dan insibuh fl-Ingliż tal-lum. In-numru fourteen ġej minn féowerténe . L-ewwel l-erbgħa ( four ) u mbagħad l-għaxra ( ten ). Bħalu fifteen minn five u ten , sixteen minn six u ten , u nibqgħu sejrin hekk. L-istess bit-Taljan. Il-kelma quattordici ġejja mil-Latin quattuŏrdĕcim , magħmula minn quattuor , 'quattro', erbgħa, u decem , 'dieci', għaxra. Hekk ukoll undici , minn uno u dieci , tredici , minn tre u dieci … mil-lemin għax-xellug, bħall-Malti. Bħall-Malti, kif? Għax erbatax ġejja mill-Għarbi arbaʻata ʻashar , erbat għaxar, ħmistax minn khamsata ʻashar , ħamest għaxar, sbatax minn sabʻata ʻashar , sebat għaxar, u l-bqija. L- ar ta' għaxar maż-żmien saret -il . Huwa għalhekk li n-numri mill-ħdax sad-dsatax nehmżulhom -il fit-tarf. Hemm xi kliem ieħor li jieħu dan id-denb? Apparti dawn id-disa' numri, hemm kelma waħda li magħha nehmżuh ukoll: kemm Rajtu kemm-il darba Kemm-il siġra ħawlu? Min jaf kemm-il ċitazzjoni qlajt Hawnhekk niktbu -il mhux l-artiklu il- . Li kieku kien l-artiklu, konna ngħidu kemm id-darba u kemm iċ-ċitazzjoni . Imma artiklu mhux, u allura niktbu kemm-il darba u kemm-il ċitazzjoni .
Għaliex wara xi numri niktbu -il?